*VEGA præsenterer:*

**Atmosfærisk krautrock møder cinematisk psychpop i en berusende blanding**

*Duoen Palace Winter tager forskud på den kolde tid med deres radiovenlige indierock i Lille VEGA d. 6. oktober.*

Når de to musikere leverer deres højenergiske kraut-inspirerede rock, er det en hypnotisk oplevelse med kaskader af lyd fra guitarer og synthesizere i smuk symbiose. Forsanger Carl Colemans organiske sangskrivning og klassiske rockguitarer smelter gnidningsløst sammen med producer Casper Hesselagers evner som pianist med hang til elektronisk musik.

Palace Winter har lige udgivet deres andet album *Nowadays*. Et album, der handler om dødelighed, den menneskelige tilstand og udfordringerne ved at være til stede i en verden fyldt med distraktioner. Med *Nowadays* har duoen udviklet deres filmiske og dynamiske lyd og skabt et album, der maler et mangfoldigt lydbillede. Det har flere store medier bidt mærke i, både P3 og P6 Beat har musikken i flittig rotation og GAFFA kvitterede med en femstjernet anmeldelse.

På førstesinglen ”Take Shelter” introducerer duoen eksempelvis universet med en grandios og smuk, men på samme tid insisterende klaverfigur. På andensinglen ”Empire” udvides deres verden med blødende strygertemaer og storslåede, fængende synthesizers, som tilføjer en organisk og næsten romantisk dimension til bandets udtryk. Palace Winter kommer bredt omkring og har skabt et album, der veksler mellem skrøbelige ballader, højenergiske, stikkende guitarlinjer, tårnhøje og atmosfæriske synths samt insisterende beats.

Debutalbummet *Waiting for the World to Turn* fra 2016 gav duoen en dedikeret fanskare over hele verden og opmærksomhed fra internationale medier som bl.a. BBC Radio, The Guardian og The Line of Best Fit.

Til koncerten i Lille VEGA spiller Palace Winter sangene fra *Nowadays* såvel som debutalbummet og ep’en *Medication* fra 2015.

**Fakta om koncerten:**

Palace Winter (DK)

Lørdag d. 6. oktober kl. 21.00

Lille VEGA, Enghavevej 40, 1674 København V

Billetpris: 150 kr. + gebyr

Billetsalget starter i dag via vega.dk og Ticketmaster